Афанасий Фет
Към паметника на Пушкин

Превод от руски: Петър Велчев, —

chitanka.info

Изпълни се най-сетне пророческото слово…

И пак със срам се взряхме във твоя бронзов лик,

по-леко ни е сякаш, готови сме отново

всемирно да възкликнем: „Ти гений си! Велик!“

Но ангелският жител, пророк с чело сурово,

на свободата извор, на любовта език —

след всичките ни речи и вавилонски вик,

какво ли би усетил — заветно, родно, ново?

Нима това тържище на крясък и печал?

Там руският ни разум мълчи осиротял —

провикват се убиец, крадец или безбожник:

за тях гърнето с гозба е цел на мисълта,

те плюят днес в олтара, където ти пламтя,

и дръзко блъскат твоя непоклатим триножник!

26 май 1880

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.